Period: Old Babylonian
Genre: Royal Inscription
Transliteration:
<SURFACE>
en-an-e-du₇
en {d}nanna
nam-gal nam-en-na ša₃ kug-ta nam-gi₇ an-na
ša₃ ki ag₂ {d}nin-gal-e nig₂ <unk> nam-en-na bar šu-ta gar
me-te e₂-kiš-nu-ŋal₂ za₃ ša₄ utah-he un₃-na
he₂-du₇ e₂ nun-na u₄ sa-sa-ha kalam-še₃ e₃
muš₂ nam-en-na-še₃ ku₃-ge-eš-e tum₂-ma
geš-hur šu-luh nam-dingir-še₃ zid-de₃-eš-e pa₃-da
nun ni₂-tuku du₈ mah e₂ lugal-la-na-še₃ šu-luh-luh-ha-ta al-gub-bu
en-an-e-du₇
en igi du₈-a {d}nanna {d}nin-gal-bi
uri₅{ki} uru{ki} za₃-e₃ ki-en-gi-ra
ki šu tag za-na-ru en {d}dil-im₂-babbar-e
lu₂ gi₆-par₃ nam-en-bi-še₃ ki sikil-la du₃-a gal-bi tum₂-ma me-en
u₄ {d}nanna {d}nin-gal-bi
sag-ki zalag-ga-ne-ne-a igi bar-ra-bi nam-til₃-la
igi hul₂-la-bi mu-un-ši-in-sum-eš-am₃
eš₃ e₂-kiš-nu-ŋal₂ ki-tuš nam-dingir-ne-ne-a
mu-mu mi-ni-in-mah-eš-a
ka-mu sikil-la nam-šita nam-til₃-la mu-un-gar-re-eš-am₃
šu si sa₂-mu u₄ nam-til₃ {d}ri-im{d}sin
šeš tam-ma-mu
su₃-sun <unk> de₃ mu-un-ne-ri-eš-a
kur gu₂ erim₂-ŋal₂-la-ni
šu-ni-še₃...
u₄-ba gi₆-par₃ ku₃-ga ki-tuš nam-en-na-mu
sig₄-bi ur₂-bi-ta nu-us₂-sa
en-an-e-du₇
en mu mah zid-de₃-eš...
dumu ku-du-ur-ma-bu-uk me-en
gi₆-par₃ ku₃-ga ur₂-bi sumun-a sig₄ zid <unk> he₂-ni-us₂
e₂-gar₈-bi šu-si tag-ga im dul₃ hu-mu-ak
e₂-bi gibil-bi-eš hu-mu-tu
u₄-ba unu₂ uri₃ ba-an <unk> kislah nam-tar-ra
en-en-e-ne libir-ra me-eš
ki-bi bad₃ nu-dab₆ gu₂-gir₃-bi <unk> bi he₂-šub
en-nu-un ba-ra-gar ki-bi ba-ra-sikil
ga₂-e geštu₂ gal-zu-mu-ta
nam-tar u₄-da egir-ra ki-bi bi₂-kin-kin
diri ki-na₂ en-en-e-ne libir-ra me-eš
u₂-zu-ug dagal-la hu-mu-gar
ki-bi šub-ba bad₃ gal-e hu-mu-dab₆
en-nu-un kala-ga bi₂-gar ki-bi hu-mu-sikil
mu pa₃-da nam-en-na-mu pa₃-pa₃-de₃-ne
kin-bi ki-bi-še₃ he₂-em-mi-gar
temen ar₂ nam-en-na-mu mu-sar
u₄ a-na ŋal₂-la-ka-ta he₂-em-mi-us₂
bad₃-bi ni₂ te-ga₂-mu he₂-em-i mu-bi he₂-em-mi-sa₄

Cuneiform:
<SURFACE>
𒂗𒀭𒂊𒌌
𒂗𒀭𒋀𒆠
𒉆𒃲𒉆𒂗𒈾𒊮𒆬𒋫𒉆𒂠𒀭𒈾
𒊮𒆠𒉘𒀭𒎏𒃲𒂊𒃻<unk>𒉆𒂗𒈾𒁇𒋗𒋫𒃻
𒈨𒋼𒂍𒆧𒉡𒅅𒍠𒁺𒌋𒂵𒄭𒂦𒈾
𒃶𒌌𒂍𒉣𒈾𒌓𒊓𒊓𒄩𒌧𒂠𒌓𒁺
𒈽𒉆𒂗𒈾𒂠𒆬𒄀𒌍𒂊𒁺𒈠
𒄑𒄯𒋗𒈛𒉆𒀭𒂠𒍣𒉈𒌍𒂊𒅆𒊒𒁕
𒉣𒉎𒌇𒂃𒈤𒂍𒈗𒆷𒈾𒂠𒋗𒈛𒈛𒄩𒋫𒀠𒁺𒁍
𒂗𒀭𒂊𒌌
𒂗𒅆𒂃𒀀𒀭𒋀𒆠𒀭𒎏𒃲𒁉
𒋀𒀊𒆠𒌷𒆠𒍠𒌓𒁺𒆠𒂗𒄀𒊏
𒆠𒋗𒋳𒍝𒈾𒊒𒂗𒀭𒀸𒁽𒌓𒂊
𒇽𒈪𒁖𒉆𒂗𒁉𒂠𒆠𒂖𒆷𒆕𒀀𒃲𒁉𒁺𒈠𒈨𒂗
𒌓𒀭𒋀𒆠𒀭𒎏𒃲𒁉
𒊕𒆠𒌓𒂵𒉈𒉈𒀀𒅆𒁇𒊏𒁉𒉆𒋾𒆷
𒅆𒄾𒆷𒁉𒈬𒌧𒅆𒅔𒋧𒌍𒀀𒀭
𒀊𒂍𒆧𒉡𒅅𒆠𒆪𒉆𒀭𒉈𒉈𒀀
𒈬𒈬𒈪𒉌𒅔𒈤𒌍𒀀
𒅗𒈬𒂖𒆷𒉆𒋖𒉆𒋾𒆷𒈬𒌧𒃻𒊑𒌍𒀀𒀭
𒋗𒋛𒁲𒈬𒌓𒉆𒋾𒀭𒊑𒅎𒀭𒌍
𒋀𒌓𒈠𒈬
𒋤𒌀<unk>𒉈𒈬𒌧𒉈𒊑𒌍𒀀
𒆳𒄘𒉈𒊒𒅅𒆷𒉌
𒋗𒉌𒂠...
𒌓𒁀𒈪𒁖𒆬𒂵𒆠𒆪𒉆𒂗𒈾𒈬
𒋞𒁉𒌫𒁉𒋫𒉡𒍑𒊓
𒂗𒀭𒂊𒌌
𒂗𒈬𒈤𒍣𒉈𒌍...
𒌉𒆪𒁺𒌨𒈠𒁍𒊌𒈨𒂗
𒈪𒁖𒆬𒂵𒌫𒁉𒌀𒀀𒋞𒍣<unk>𒃶𒉌𒍑
𒂍𒋞𒁉𒋗𒋛𒋳𒂵𒅎𒊨𒄷𒈬𒀝
𒂍𒁉𒉋𒁉𒌍𒄷𒈬𒌅
𒌓𒁀𒋼𒀕𒌶𒁀𒀭<unk>𒆠𒌓𒉆𒋻𒊏
𒂗𒂗𒂊𒉈𒅆𒂠𒊏𒈨𒌍
𒆠𒁉𒂦𒉡𒍏𒄘𒄊𒁉<unk>𒁉𒃶𒊒
𒂗𒉡𒌧𒁀𒊏𒃻𒆠𒁉𒁀𒊏𒂖
𒂷𒂊𒄑𒌆𒉿𒃲𒍪𒈬𒋫
𒉆𒋻𒌓𒁕𒂕𒊏𒆠𒁉𒉈𒆥𒆥
𒋛𒀀𒆠𒈿𒂗𒂗𒂊𒉈𒅆𒂠𒊏𒈨𒌍
𒌑𒍪𒊌𒂼𒆷𒄷𒈬𒃻
𒆠𒁉𒊒𒁀𒂦𒃲𒂊𒄷𒈬𒍏
𒂗𒉡𒌧𒅤𒂵𒉈𒃻𒆠𒁉𒄷𒈬𒂖
𒈬𒅆𒊒𒁕𒉆𒂗𒈾𒈬𒅆𒊒𒅆𒊒𒉈𒉈
𒆥𒁉𒆠𒁉𒂠𒃶𒅎𒈪𒃻
𒋼𒌒𒉆𒂗𒈾𒈬𒈬𒊬
𒌓𒀀𒈾𒅅𒆷𒅗𒋫𒃶𒅎𒈪𒍑
𒂦𒁉𒉎𒋼𒂷𒈬𒃶𒅎𒄿𒈬𒁉𒃶𒅎𒈪𒄷𒈿